|  |  |  |  |  |  |  |  |
| --- | --- | --- | --- | --- | --- | --- | --- |
| |  | | --- | |  | | **Република Србија** | | **МИНИСТАРСТВО ГРАЂЕВИНАРСТВА,** | | **САОБРАЋАЈА И ИНФРАСТРУКТУРЕ** | | Број: 404-02-141/5/2018-03 | | Датум: 07.11.2018. године | | Немањина 22-26, Београд | |

**ПРЕДМЕТ:** Појашњење конкурсне документације за отворени поступак јавне набавке **-** услуге надзорног органа који ће вршити стручни надзор над извођењем радова на изградњи београдске обилазнице на аутопуту Е70/75, деоница: Мост преко реке Саве код Остружнице – Бубањ Поток (сектори 4, 5 и 6), редни број ЈН 39/2018

У складу са чланом 63. став 2. и став 3. Закона о јавним набавкама („Службени гласник Републике Србије“, бр. 124/12, 14/15 и 68/15), објављујемо следећe одговорe на постављенa питањa:

**Питање број 1**

На странама број Од 41 до 45 Конкурсне документације, као доказ да понуђач располаже са потребним кадровским капацитетима, за прве четири позиције (позиције кључног особља са редним бројевима 1, 2, 3 и 4) је предвиђено да се као доказ доставља "уговор о радном ангажовању са понуђачем за наведено лице са пуним радним временом", док је за остале позиције (позиције кључног особља са редним бројевима 5, 6 и 7 и позиције осталог особља 1, 2, 3, 4, 5, 6) утврђено да се доставља "уговор о радном ангажовању са понуђачем за наведено лице", дакле без назнаке да мора бити ангажован са пуним радним временом. Имајући у виду наведено, молимо Вас за појашњење:

Да ли се ради о грешци у конкурсној документацији или је заиста за прве четири позиције у табели кључног особља потребан уговор о радном ангажовању са пуним радним временом, док то за остале није обавеза?

**Одговор: Није у питању грешка, превдиђено је да кључно особље са редним бројевима 1, 2, 3 и 4 буде ангажовано са пуним радним временом због озбиљности и обимности посла.**

Да ли "уговор о радном ангажовању" подразумева само уговор о раду (на одређено или неодређено време) или су дозвољени и други облици рада ван радног односа (уговор о делу, уговор о допунском раду и слично)?

**Одговор: Уговор о радном ангажовању подразумева за позиције кључног особља са редним бројевима 1, 2, 3 и 4 уговор о раду на одређено или неодређено време као и друге облике радног ангажовања у складу са Законом о раду,са пуним радним временом. За остале позиције могући су и други облици радног ангажовања који се закључују на краће радно време од пуног.**

Да ли уговор о делу (уколико је дозвољен) може бити закључен под одложним условом, а одложни услов је закључење уговора о јавној набавци у поступку бр. 39/2018 измеду Наручиоца и одабраног Понуђача?

**Одговор: Уговор о делу као облик радног ангажовања није прихватљив са наведеним одложним условом.**

У складу са претходно наведеним молимо Вас да нам прецизирате за које врсте претходно поменутих Уговора је потребно достављање М образца или другог одговарајућег обрасца (доказа) односно тачно ког обрасца за коју врсту Уговора?

**Одговор: За запослене код Понуђача на одређено и неодређено време уз уговор о раду доставити Извод из појединачне пореске пријаве за порез и доприносе по одбитку, односно ППП-ПД пријаве за месец који претходи месецу објаве позива за подношење понуда, оверену печатом и потписом овлашћеног лица понуђача, тако да се у тачки 4) прикажу наведена лица.**

**За радно ангажоване по другим основама у складу са Законом о раду („Службени гласник РС”, бр. 24/05, 61/05, 54/09, 32/13 и 75/14), Законом о доприносима за обавезно социјално осигурање („Службени гласник РС”, бр. 84/04, 61/05, 62/06, 5/09, 52/11,101/1, 47/13,108/13 и 57/14) и Уредбом о садржини, обрасцу и начину подношења јединствене пријаве на обавезно социјално осигурање, јединственим методолошким принципима и јединственом кодексу шифара за унос података у Јединствену базу Централног регистра обавезног социјалног осигурања („Службени гласник РС”, бр. 54/10, 124/12 и 119/13) потребно доставити потврду/доказ о поднетој пријави-одјави за обавезно социјално осигурање у Централном регистру обавезног социјалног осигурања.**

**Питање број 2**

На странама број 41 и 42 Конкурсне документације, као доказ да понуђач располаже са потребним кадровским капацитетима, у табели Кључног особља за позицију под редним бројем 1 : Главни Надзорни Орган (Инжењер) дефинисани су следећи услови у колони Опис позиције и квалификациЈе:

"Искуство у надзору на најмање на 1 пројекту као руководилац/главни надзорни орган, изградње/реконструкције/рехабилитације државних путева или објеката на државним путевима, у трајању од минимум 6 месеци на пројекту,

Искуство у надзору на најмање 2 пројекта као одговорни надзорни орган, изградње/реконструкције/рехабилитације државних путева или објеката на државним путевима окончаних у последњих 10 година, од којих је најмање један реализован према FIDIC моделу уговора.

Напомена: ако достављена референца за Главног надзорног органа задовољава један од ова два критеријума достављају се потврде наручилаца за укупно 2 пројекта

Није јасно на која два критеријума Наручилац упућује у Напомени, с обзиром да појам критеријум у условима конкурсне документације није уопште коришћен. Молимо Вас за појашњење?

**Одговор: Референца за руководиоца (главног надзорног органа), признаће се и за једну од референци одговорног надзорног органа под условом да је бар један пројекат за одговорног надзорног органа реализован према FIDIC моделу уговора.**

**Питање број 3**

На странама број од 41 до 44 Конкурсне документације, као доказ да понуђач располаже са потребним кадровским капацитетима, у табели Кључног особља за све позиције дефинисани су следећи услови у колони Докази:

"Потврде Наручилаца о извршеним пословима као руководилац / главни надзорни орган / одговорни надзорни орган / надзорни орган, изградње / реконструкције/ рехабилитације државних путева и решења о именовању. "

Уколико Понуђач поседује за одређено лице одговарајућу потврду од Наручиоца, да ли је потребно да поседује и Решење о именовању?

**Одговор: Потребно је да понуђач достави потврду од Наручиоца о извршеним пословима и одговарајуће Решење о именовању.**

**Питање број 4**

На страни број 42 Конкурсне документације, као доказ да понуђач располаже са потребним кадровским капацитетима, у табели Кључног особља за позицију под редним бројем 1: Главни Надзорни Орган (инжењер) дефинисани су следећи услови у колони Докази:

"- сертификат о знању енглеског језика школе/института за стране језике најмање средњи ниво (Б 1 ниво);

- положен испит на факултету;

- уговор о радном ангажовању на коме је језик комуникације био енглески језик;

- уколико је енглески матерњи језик, потврда није потребна; "

Да ли је довољно да Понуђач за одређено лице поседује један доказ или је потребно да поседује сва три доказа о знању енглеског језика?

**Одговор: Довољан је један доказ о знању енглеског језика.**